ગાયત્રી મંદિરના યોગીએ કહ્યું કે ભારતમાં ભ્રષ્ટાચારી પ્રધાન કે સચિવ કે પોલીસ ઓફિસર એ તમામના પોતપોતાના ગુરુઓ છે. બાબા રામદેવ અને શ્રી શ્રી રવિશંકરના ભક્તોમાં ઘણા ભ્રષ્ટાચારી બ્યુરોક્રેટો છે. તેમના આ ગુરુઓ ઉપરાંત સૌને પોતપોતાનાં કુળદેવી છે. તે કુળદેવીને, ભવાની માતાને, મહાલક્ષ્મીને, સિદ્ધિ વિનાયકના મંદિરને શરણે જઈ લાંચરુશ્વતનાં પાપ ધૂએ છે. હવે એમ લાગે છે આખા ભારતમાં ૧ સદીમાં ૩૩ કરોડ ગુરુઓ-સાધુ થઈ જશે કારણ કે સાધુ થવામાં જલદી માલામાલ થઈ શકાય છે. કર્ણાટકમાં અને બેંગલોરમાં એક નંબરનો ભ્રષ્ટાચાર ચાલે છે. તેની વિધાનસભાના પૂર્વ સ્પીકર તેમના ઘરે ભુવનેશ્વરી માતાનું મંદિર રાખે છે. તેમની આ દેવીને સારી એવી ‘ભેટો’ આવે છે.